“বাবার অস্থি ফিরিয়ে আনুন,” মোদির কাছে আর্জি নেতাজি কন্যার

ওয়েব ডেস্ক: প্রধানমন্ত্রী নরেন্দ্র মোদির (Narendra Modi) জাপান (Japan) সফরকে সামনে রেখে ফের একবার বাবার অস্থি (Remains) দেশে ফেরানোর আবেদন জানালেন নেতাজি সুভাষচন্দ্র বসুর (Netaji Subhas Chandra Bose) কন্যা অনিতা বসু ফাফ (Anita Bose Pfaff)। জার্মানিতে বসবাসকারী এই অর্থনীতিবিদ এক সাক্ষাৎকারে বলেন, সুযোগ পেলে তিনি এই বিষয়ে ব্যক্তিগতভাবে প্রধানমন্ত্রীকে অনুরোধ জানাবেন।

১৯৪৫ সালের ১৮ অগাস্ট তাইওয়ানের তাইহোকু, যার বর্তমান নাম তাইপে, সেখানে এক জাপানি সামরিক বিমান দুর্ঘটনায় গুরুতরভাবে আহত হয়ে নেতাজির মৃত্যু হয় বলে একাধিক দেশীয় ও আন্তর্জাতিক তদন্তে নিশ্চিত করা হয়েছে। সেই সূত্রে তাঁর অস্থি বর্তমানে টোকিওর রেনকোজি বৌদ্ধ মন্দিরে সংরক্ষিত রয়েছে বলে বিশ্বাস করা হয়। এবার সেই অস্থি দেশে ফিরিয়ে আনার দাবি জানালেন নেতাজির কন্যা।

আরও পড়ুন: শুল্কযুদ্ধের আবহেই জাপানে পৌঁছলেন মোদি!

অনিতা বোস ফাফ বলেন, “আমি অবশ্যই চাইব প্রধানমন্ত্রী মোদি এই বিষয়ে পদক্ষেপ নিন। নরসিমা রাও সরকারের আমলেও চেষ্টা হয়েছিল অস্থি ভারতে আনার। আমার বয়স এখন ৮২, তাই ব্যক্তিগতভাবে এই বিষয়টি আমার কাছে আরও জরুরি হয়ে উঠছে। আমি এই অধ্যায়ের একটি সমাপ্তি চাই।” তিনি আরও জানান, এটি কেবল তাঁর ব্যক্তিগত সমস্যা নয়, কারণ নেতাজি একজন জাতীয় বীর। অনিতা বলেন, “শুধু আমি গিয়ে মন্দিরে বলব না যে, অস্থি আমাকে দিন, আমি হাতে করে ভারতে নিয়ে আসব—এটি সমগ্র জাতির বিষয়।” অনিতা বসু আরও জানান, জাপান সবসময় নেতাজিকে যথেষ্ট সম্মান দিয়েছে।

এদিকে, শুক্রবার সকালে প্রধানমন্ত্রী নরেন্দ্র মোদি দু’দিনের জাপান সফরে টোকিও পৌঁছেছেন। সেখানেই তিনি জাপানের প্রধানমন্ত্রী শিগেরু ইশিবার সঙ্গে বৈঠক করবেন। জাপান সফরের পর তিনি চীনের তিয়ানজিনে সাংহাই কো-অপারেশন অর্গানাইজেশন শীর্ষ সম্মেলনে যোগ দেবেন ৩১ অগাস্ট ও ১ সেপ্টেম্বর।